钦定古今图书集成/方舆汇编/职方典/第1396卷 > 《议制大藤八寨诸巢》
## 钦定古今图书集成/方舆汇编/职方典/第1396卷 > 《议制大藤八寨诸巢》

粤西有曰“大藤”、曰“八寨”、曰“连城”、曰“六十三山”、曰“七山”
等巢，粤东有曰“罗旁”、曰“王母”、曰“云梢”、曰“母鸡”等巢。往
岁督府重臣，因粤东罗旁诸巢为地方害且数十年，
动众数十万，一举歼之，兵威所振，山谷为空。乃粤西
六十三山等处逼近罗旁，畏威悔罪，乞怜求生，编里
输差，尽从抚处，一时东西两山，并称宁靖。说者谓当
“时收军太早，经略事宜尚未万全，逃匿馀党尚未搜
捕。乃不逾年，旧日馀孽呼携潜出，盘据旧巢，劫掠水
陆，攻扰所城，谓其藏匿者在六十三山等巢，其纠合
者为六十三山等獞，欲东西夹剿，灭此朝食。”时西之
粮饷称乏，八寨滨近之民又数数请兵抚剿，莫所适从，而东西用兵当有先后，然一省所急者在八寨，两
省所急者在夹剿。故当时论者，谓且置八寨，而先六
十三山等巢，则各寨悔罪，如其不悛，乘馀威歼之易
矣。其兵粮之定处，〈两广用兵调粤西之兵食粤东之粮〉“玉石之当辩”，则
又别论也。

岭南右偏，幅员甚广。国初以桂林为省会，肇建靖藩。
于时编氓稀少，招猺垦荒，岁久蔓延，田土半为侵占。
粮额日减，宗人日繁，禄粮军饷，支给不敷。昔惟府江
五百馀里，夷獠阻滩为患，浔州、大藤等峡诸蛮巢穴
其间，兴安、西延六峒与武冈接攘，为猺盘据。又柳、庆
以西八寨者，称盗薮耳。今则株连绳贯，在在有之。如
“古田、洛容、荔浦、思恩、怀远等县，为其蚕食，将无民矣。
是以官多降调，惟事株求，以致土官骄横，民散猺盛，
越城劫库，戕害方面，岂一朝一夕之故哉？故边防之
官，非才不足以戢乱，非守不足以服人，非久任不足
以谙土俗而识物情，斯乃谋国者任臣之责也。”
《春明梦馀录》